**Pénzügyi Szakértői vélemény**

 **GOMBA kÖZSÉG Önkormányzata**

 **2013. évi összevont költségvetési beszámolójának**

**vizsgálatáról**

**Gomba, 2014. április 3.**

Pénzügyi Szakértői Vélemény

**Gomba Község Önkormányzata Képviselő-testülete részére**

**a Gomba Község Önkormányzata 2013. évi**

**költségvetési beszámolójának vizsgálatáról**

Az önkormányzat 2013. évi költségvetési előirányzata az év folyamán 2.005 eFt-tal csökkent. Az előirányzat csökkenés a közhatalmi bevételeket érintette legnagyobb súllyal, ezen belül is a helyi iparűzési adó bevétele maradt el az eredetileg tervezett összegtől. A növekedés leginkább a működési célú központi támogatásoknál jelentkezett. A növekményből 70 millió Ft a fejlesztési célokkal volt összefüggésben.

A konszolidált bevételi előirányzat teljesítése 515.066 eFt-ra, a kiadási előirányzat felhasználása 484.913 eFt-ra történt.

A bevételi kötelezettségek teljesítése a tervezett előirányzathoz viszonyítva általában megtörtént, vagy azt megközelíti. Ez annak is következménye, hogy a követelések behajtására fokozott figyelmet fordítottak. A megelőző évhez viszonyítva az összes követelés 2,8 millió forinttal csökkent. Az adó jellegű bevételek tekintetében az előző évhez viszonyítva csökkent a hátralék a magánszemélyek kommunális adójánál és az iparűzési adónál, valamelyest emelkedett az építményadónál, a telekadónál, és a gépjármű adónál.

Az adóhátralékok teljes összege 6.268 eFt-ot tesz ki, ami majdnem megegyező az előző évi hátralékkal. Az ország gazdasági helyzetére tekintettel ez az eredmény önmagában véve is pozitívan értékelhető.

A bevételek közül célszerű külön foglalkozni a talajterhelési díjjal. Az év folyamán több mint 1 millió forinttal megemelt bevételi előirányzatot is túlteljesítette az önkormányzat, ugyanakkor a fizetésre kötelezettekre előírt hátralék mintegy négyszeresére emelkedett. Ez annak következménye, hogy a jogszabály által tízszeresére megemelt talajterhelési díjat a lakosság egy része nem tudja fizetni.

Kiadási előirányzatoknál a működtetés vonatkozásában takarékos gazdálkodásra utalnak a felhasználási adatok. Az ún. kiemelt előirányzatok módosított összegeit betartották, illetve ahhoz képest megtakarítások mutatkoznak.

Említést érdemel, hogy a konszolidált kiadási teljesítésekből 123.468 eFt volt a fejlesztési célú kiadás. Ez különösen értékelhető abban az összefüggésben is, hogy az iparűzési adóbevételek az előző évekhez viszonyítva számottevően csökkentek.

A zárszámadás, illetve a mérleg valóságtartalmát egyértelműen bizonyítja a könyveléssel, azaz a főkönyvi kivonattal történő egyezőség.

Az önkormányzat mérleg szerinti vagyona az év végén 2.085.664 eFt volt. Ez a megelőző évhez viszonyítva mintegy 65.000 eFt csökkenést mutat. Ez elsősorban abból származik, hogy az év végén rendelkezésre álló pénzeszközök nagyságrendje 97.000 eFt-tal alacsonyabb. Ezt csak részben egyenlítette ki a tárgyi-eszközöknél, és ezen belül az ingatlanok értékénél mutatkozó növekmény.

A folyamatban lévő beruházások értéke 53.000 eFt-tal csökkent az év folyamán. Ami elsősorban a Civilház beruházásnak és más folyamatban lévő kisebb beruházásoknak az aktiválásából származik.

Az év végén folyamatban lévő beruházások közül a legjelentősebb 19.626 eFt nagyságrenddel a Gomba-Bénye egészséges ivóvízzel történő ellátása elnevezésű projekt végrehajtására eddig kifizetett összeg.

2.100 eFt-ot tesz ki a befektetett eszközök volumene. A 2.000 eFt növekedés a GTÜ Közhasznú Nonprofit Kft alapításához fűződő törzstőke.

A források közül 1/3-ára csökkent - 11.048 eFt - a rövidlejáratú kötelezettségek összege, és mintegy felére - 3.650 eFt - az egyéb kötelezettségek nagyságrendje.

Kevésbé örvendetes, hogy a tartalékok 119.626 eFt nyitó állománya 25.662 eFt-ra csökkent.

A mérleg valamennyi tétele - eszközök és források egyaránt - kataszterrel és leltárakkal vannak alátámasztva. A leltározás lebonyolítása a bizonylatok szerint szabályszerűen történt. A mérlegvalódiság biztosított.

## Összegzés

A zárszámadási rendelet-tervezetet és az éves beszámolót felülvizsgálva a bizottságok által, valamint a Képviselő-testület által történő tárgyalásra, illetve a zárszámadási rendelet megalkotására alkalmasnak tartom, elfogadását javasolom.

Gomba, 2014. április 3.

dr. Schmidt Géza

 szakértő